ขอให้ประชาชนที่อาศัยอยู่ในพื้นที่เสี่ยงภัย เฝ้าระวังน้ำท่วมฉับพลันน้ำป่าไหลหลาก
กรมอุตุนิยมวิทยา รายงานสภาพอากาศวันนี้ (22 ก.ย.64) มีหย่อมความกดอากาศต่ำปกคลุมภาคกลางประกอบกับร่องมรสุมพาดผ่านภาคกลาง ภาคตะวันออกและภาคตะวันออกเฉียงเหนือตอนล่าง ทำให้ประเทศไทยมีฝนตกต่อเนื่องมีฝนตกหนักมากบางพื้นที่ในภาคเหนือ ภาคกลาง ภาคตะวันออกและภาคใต้ฝั่งตะวันตก ส่วนภาคตะวันออกเฉียงเหนือและภาคใต้ฝั่งตะวันออก รวมทั้งกรุงเทพมหานครและปริมณฑล มีฝนตกหนักบางแห่ง โดยเฉพาะภาคกลาง มีฝนฟ้าคะนองร้อยละ 80 ของพื้นที่ เกษตรกรควรดูแลระบบระบายน้ําในแปลงปลูกให้ใช้งานได้ตามปกติเพื่อป้องกันน้ําท่วมขังบริเวณโคนต้นพืชนาน ส่วนผู้ที่เลี้ยงสัตว์น้ําควรเสริมขอบบ่อให้สูงขึ้นตลอดจนจัดเตรียมวัสดุสําหรับกั้นขอบบ่อและอุปกรณ์สําหรับสูบน้ําเอาไว้ให้พร้อมใช้งาน กรุงเทพมหานครและปริมณฑล มีฝนฟ้าคะนองร้อยละ 70 ของพื้นที่ และมีฝนตกหนักบางแห่ง ขณะที่ภาคตะวันออก มีฝนฟ้าคะนองร้อยละ 80 ของพื้นที่และมีฝนตกหนักถึงหนักมากบางแห่งเช่นกัน ขอให้ประชาชนในพื้นที่เสี่ยงภัยระวังอันตรายจากฝนตกหนักและตกสะสม อาจทำให้เกิดน้ำท่วมฉับพลันและน้ำป่าไหลหลาก